[{"text_idx": "#000001", "text": "La renkontig\u0302o Polyglot Gathering (Plurlingvula Kunveno) allogis fine de majo al Bratislavo rekordan kvanton de plurlingvemuloj. Entute 654 personoj el 67 landoj partoprenis g\u0302in."}, {"text_idx": "#000002", "text": "Jam la sesan fojon okazis c\u0302i tiu evento, kaj, kio estas g\u0302ojiga, c\u0302iujare g\u0302i allogas pli kaj pli da homoj (c\u0302i-jare venis je 116 homoj pli multe ol pasint-jare). Poliglotoj (plurlingvemuloj) evidente komencas malkovri sin kiel komunumon, intereso-grupon, movadon. Ec\u0302 sen firmaj movadaj kaj organizaj strukturoj, senteblas la emo renkontig\u0302adi kaj fari ion \u201cutilan\u201d kaj interesan por si mem kaj por aliaj poliglotoj. Tiel ja naskig\u0302is la Plurlingvula Kunveno, kiun efektive fondis tri esperantistoj kaj aliaj esperantistoj (ene de E@I) plu organizas g\u0302in."}, {"text_idx": "#000004", "text": "Jen do, estas multaj kialoj por veni al \u201cPolyglot Gathering\u201d! G\u0302ojigas la fakto, ke kutime c\u0302. 20-25% da homoj parolas (ankau\u0306) Esperanton! Do oni povas tie pasigi sian tempon tute trankvile ankau\u0306 uzante nian verdan lingvon."}, {"text_idx": "#000005", "text": "C\u0302i-jare ankau\u0306 okazis pluraj prelegoj au\u0306 pri au\u0306 en Esperanto, oni povis viziti Aligatorejon, Gufujon, kulinaran festivalon ktp. Ec\u0302 la plej juna preleganto estis esperantisto: la 14-jarag\u0302a Petro Fedosov el Moskvo. Same (jam la sesan fojon) okazis t. n. \u201cLingva defio\u201d (Language challenge) \u2013 c\u0302i-jare pri du malsamaj lingvoj: la hinda kaj Esperanto. (Oni devas eklerni la lingvon sesdek tagojn antau\u0306 la arang\u0302o kaj dum la evento oni faras teston, kie oni pritaksas la nivelon de la lernintoj)."}, {"text_idx": "#000006", "text": "\u201cPolyglot Gathering\u201d havas por ni esperantistoj ege interesan historion \u2013 ec\u0302 se ankorau\u0306 mallongan. Kun la ideo venis esperantistoj Chuck Smith kaj Judith Meyer en Berlino en 2014, kiam simila evento (Polyglot Conference) devis okazi en Usono, kaj oni ne volis atendi g\u0302is 2015, kiam g\u0302i eble revenus al Eu\u0306ropo. Oni do decidis okazigi en Berlino novan poliglotan eventon kaj titolis g\u0302in \u201cPolyglot Gathering\u201d. La unuaj tri renkontig\u0302oj okazis en la c\u0302efurbo de Germanio."}, {"text_idx": "#000007", "text": "Sed pro kio g\u0302uste tiu c\u0302i evento ig\u0302is tiom alloga kaj s\u0302atata de la komunumo de plurlingvuloj? Eble tio estas granda merito de la tuta koncepto, kiun Chuck kun Judith prenis rekte de la Esperanto-eventoj kaj agordis g\u0302in por la plurglingvula grupo. Ili sukcese transprenis plurajn sukcesajn aferojn de Esperanto-arang\u0302oj kaj enprogramigis ilin al tiu c\u0302i evento. Evidentig\u0302is, ke tio estis g\u0302usta decido! Tiel oni dum Polyglot Gathering povas trovi Gufujon, Aligatorejon, Interkonan vesperon, Kulinaran festivalon, plurlingvan koncerton de jOmO au\u0306 de aliaj esperantistoj ktp. Jen do, pruvo, ke nia Esperanto-mondeto povas esti alloga ankau\u0306 por la cetera mondo!"}, {"text_idx": "#000008", "text": "Ekde 2017 la renkontig\u0302on c\u0302eforganizas E@I, kiu uzas en sia oficejo Esperanton kiel laborlingvon. Plua videbleco (kaj au\u0306debleco) de Esperanto dum la arang\u0302o do estas garantiita. Krome ni devas alte taksi la rolon de la Esperanto-organizoj, pretaj subteni la arang\u0302on. C\u0302i-jare UEA denove estis subtenanto (sponsoro) de la Plurlingvula Kunveno kaj tiel grave helpas videbligi Esperanton en g\u0302i."}, {"text_idx": "#000009", "text": "Kio pri la estonteco? La arang\u0302o ja havas evidente kreskantan potencialon. kaj ni, kiel organizantoj, emus utiligi tion. Venontjare g\u0302i okazos la 26-30an de majo en Teresin, proksime de Varsovio. G\u0302i okazos sub unu tegmento, lau\u0306 la stilo de ordinaraj Esperanto-renkontig\u0302oj oni kongresumos kaj tranoktos en la sama konstruaj\u0302o (tio tamen validos nur por unuaj 300 alig\u0302intoj, por la sekvaj c\u0302. 400 estas arang\u0302itaj plurnivelaj hoteloj)."}, {"text_idx": "#000010", "text": "La renkontig\u0302o eble komencos \u201cvagadi\u201d tra la mondo (au\u0306 almenau\u0306 Eu\u0306ropo) kaj baldau\u0306 povos ig\u0302i iaspeca \u201cUniversala Kongreso de Poliglotoj\u201d. La potencialo estas, emo organizi g\u0302in same \u2013 do espereble g\u0302is revido kun vi, kara (plurlingvema) leganto, dum iu el la sekvaj Plurlingvemulaj kunvenoj!"}]